《战城南》
明代·尹耕

战城南，鼓声沸，胡阵如蛇前最锐。
三冲五合令转严，仰面看天锐日坠。
胡去不苦追，胡来不发矢。
大开阵角卧中军，凯吹如雷四壁起。

作者简介：（1513—?）明蔚州卫人，字子莘。嘉靖十一年进士。性嗜酒，好谈兵。授知州，免官家居。痛恨边臣玩忽，武备废弛，作《塞语》十一篇，申明边防虏势之要害。严嵩见而才之。起知州，数月中迁兵部员外郎，出为河间知府，大修武备。旋擢河南兵备佥事，被劾下狱，戍辽左。有《朔野集》。